Адыгэ хабзэр зи мыбзыпхъэ адыгэбзэр зеиншэ къабзэщ
Тхыдэдж, тхакIуэ, философ цIэрыIуэ Бейтыгъуэн Сэфарбий Нэхьмэн и къуэм и ныбжьыр илъэс 75-рэ ирокъу
ЗыкъэзыгъэщIамкъигъэщIахэр
Бейтыгъуэн Сэфарбий 1996 гъэм «Эльбрус» тхылъ тедзапIэм къыщыдигъэгъэкIат жыIэгъуэхэр е псалъэ шэрыуэхэр щызэхуэхьэса «ЗыкъызогъэщI» тхылъыр. Абы и пэкIэ, 1986 гъэм, дунейм къытехьащ «Псалъэ псэу» зыфIищар.
«ЗыкъызогъэщIыр» япэ щIизгъэщар а псалъэм купщIэшхуэ зэрыхэлъырщ. ЦIыхум къыдалъху хьэл-щэнхэм язщ щхьэхынагъыр. Ар зытумыгъакIуэу дунейм утетыныр, «уэ зыптыну» ущыхьэзырми аргуэру къару къызыкъуэпхыжу, уи лэжьыгъэм, уи щIэныгъэм, уи цIыхугъэм хэбгъэхъуэныр, зэрызыбужьын Iуэху зепхуэныр тыншкъым, уеблэмэ хьэлъэ дыдэщ. Адрейхэм нэхърэ нэхъ гугъу зезыгъэхьращ псоми къахэзыгъэщ ехъулIэныгъэ зиIэри. А гупсысэрауэ къысщохъу «ЗыкъызогъэщI» жызыIа Бейтыгъуэным зытригъэщIар.
ЕхъулIэныгъэ егъэлея уимыIэми, цIыхуу дунейм утетын, быну, адэ-анэу, щхьэгъусэу, Iыхьлыуэ, гъунэгъуу, лэжьакIуэу ущытын, уи псэм и къарур а псоми яхурибгъэкъун щхьэкIэ, пщэдджыжь къэс щIэрыщIэу зыкъэбгъэщIын хуей мэхъу. Уи псэм щыщIэр зыщIэр уэращ, ауэ уи гур мамырщ, къалэн къыптемынамэ.
Бейтыгъуэн Сэфарбий къалэн къытена хуэдэкъым: унагъуэми, жылагъуэми, къэралми яфI зэрихуэу къэгъуэгурыкIуащ, иджыри абы и гупсысэр здэщыIэр, и мурадхэр Тхьэм ещIэ. Ауэ а псом зыкIи къыкIэрымыхуу къызолъытэ езым и щхьэм и щIыхуэ къызэрытемынар. Зырызу къедбжэкIыфынущ лъэпкъыр куэдкIэ зыщыгугъа, ауэ фа-дэм ирищIыкIахэм я цIэхэр. Зэшым, бампIэм, къэралым интеллигенцэр хуэлIыщIэн хуейуэ (абы щыгъуэми мылIэIускIэ) зэрагъэувам гукIи-псэкIи еныкъуэкъуахэм е къызэрыгуэкI жэуаплыныгъэ я щхьэр фIыуэ ялъагъуным теухуауэ зыхуримыкъуахэм я гъащIэр зэраухам дыщыгъуазэщ. Ауэ, нэгъуэщIым хузэфIэмыкIын уэ пхэлъу укъигъэщIауэ, щхьэусыгъуэ къэплъыхъуэ хъуну къыщIэкIынукъым, «талант» жыхуаIэр гъэщIэгъуэныщэщи, абы утеплъэкъукIыным гуэныхь гуэр хэлъу къысщохъу, уэ къыпщыгугъ адэ-анэм, быным, псы зыщIэпкIэ жыгым, нэгъуэщIхэми уатеплъэкъукI зэрымыхъунум хуэдабзэу.
Сэфарбий хузэфIэкIащ езыр зэрыщыт дыдэмрэ къызэралъытэмрэ («Зэрыщытымрэ зэралъытэмрэ. Изнутри и извне» тхылъым фIищар тIэкIу зэхьэкIауэ къэзгъэсэбэпын-щи) зэпэгъунэгъу ищIыну. ЗэрищIари щIэныгъэм и IэмалкIэщ: езым гъащIэм нэхъыщхьэу щиIар тхылъращи, цIыхумрэ, лъэпкъымрэ дуней псомрэ аращ зэрахуэупсари (афоризмхэр, «Пионеры всемирной истории» «Мир острой критики», щIэнгъуазэхэр дуней псом щафIэгъэщIэгъуэнынутэкъэ, нэгъуэщIыбзэхэмкIэ зэрадзэкIатэмэ. Дунейм тету къыщIэкIынукъым а энциклопедитIым хуэдэ. Псалъэм папщIэ, иужьрейм «щызэригъэдэуа» политикхэм, тхакIуэхэм, усакIуэхэм, дуней псом щыцIэрыIуэ дыдэхэм я гупсысэхэр къызыхиха тхылъхэр къигъэлъэ- гъуэн къудейм напэкIуэцI 70 ихьащ. Гиннесс и тхылъым иратхэну хуэфащэу си гугъэщ).
Апхуэдиз лэжьыгъэ зи гуащIэ къихьам зэрыщыт дыдэмрэ къызэралъытэмрэ зыгуэркIэ зэтемыхуэми, езыр сыткIэ игъэгузэвэну — абы Псалъэр фэеплъу зыхуигъэувыжащ. «Еджэ, си лъэпкъэгъу, щIэныгъэм къытекIуа щыIэкъым, адыгэбзэм и IэфI зыхэпщIэну, бзэм я нэхъ дахэрэ бейрэ дызэриIэр хьэкъыу ппхыкIыну ухуеймэ», — жиIэ хуэдэщ.
Сэ згъэщIагъуэу хэлъщ Сэфарбий нэгъуэщI зыгуэри.
ЦIыхум нэхъыбэ ищIэхукIэ, и гур зыгъэпIейтеймрэ щIэгузавэмрэ хохъуэ, гупсысакIуэ, гупсысалэ мэхъу (Заратустра «познание» — «скорбь» псалъэхэр зэрызэрипхам тещIыхьауэ жыпIэмэ). Сэфарбий зихъумэфащ. Дунейр къигъэщIри адрей псори къыкIэлъигъэщIыжащи, «а псом» уигу иримыхьын хэлъщ, щIэныгъэми, акъылми, цIыхугъэми зыкIи емызэгъыу, ауэ зы напIэ дэхьеигъуэ хуэдизкIэ къыплъыса дунейм щыпщIэфынум зи акъылыр теухуа хъуа цIыхум щIэныгъэ игуэшыныр и хъуэпсапIэщ. Абы щыгъуэми жеIэ, щIэныгъэм цIыхур дунейм трихужыну, акъылым и унафэм щIэкIмэ. Дунейм щекIуэкIым еплъи, плъэкIмэ арэзы умыхъу.
Сэфарбий тхэуэ щысу, жыжьэу жылэм къыхэплъэ цIыхукъым. Ар зэIущIэ куэдым ирагъэблагъэ, ныбжь зиIэхэми нэхъ щIалэIуэхэми хуагъазэ, и тхылъхэм зэIущIэхэр иращIэкI. Апхуэдэхэм ящыщ зым сыщIэсати, згъэщIэгъуат зи ныбжькIэ щIалэхэм Бейтыгъуэным и тхылъхэр зэрызыхащIар, философым къызэреупщIынур куууэ къызэрыщIагъэлъэфыр. ЦIыхум сыт нэхъыфIу хуэпщIэфын и акъылыр игъэлэжьэну Iэмал зэрептым ефIэкIыу?! Сэфарбий и тхыгъэ кIэщIхэм ущрохьэлIэ публицистикэ тхыгъэшхуэм пэувыфын гупсысэ зыхэлъи, ауани, гушыIи, н.къ.
«ЦIыхур зауэм хремыхьэ, фIым щIэбэныным хремыкI», «Бгъэшынэ зэпытыр шынагъуэщ: езым шынэ уз къещтэ, е, игу къызэрыгъуэтыжмэ, узэщегуэ», «Зи къару илъыгъуэм зигъэхъеин мэщхьэх, зи лъэр щIэхуам дэнэкIи нэсыну и гур мэпабгъэ», «Жьыр къыздепщэр зымыщIэм, борэн къытехъуэнущ», «Гъатхэм пэплъэурэ щIымахуэр ирахри, иджы дыбэуэнщ щыжаIэм, жьыр къапиубыду щIедзэ», «Зыри зымыщIэр хьэдрыхэ ямыгъакIуэу жаIэ: мы вымпIу къомыр здэкIуэр дэнэ!», «Губгъуэжыхапхъэри (амброзиер) зэгуэуду мэгъагъэ, мэ гуакIуэ къыпих и гугъэу» — ди дунейм и теплъэгъуэ куэд къызэщIиубыдакъэ, дигъэгупсысэ, дигъэдыхьэшх, ауан дыкъищI хуэдэурэ.
Бейтыгъуэныр гупсысакIуэщи, ар гъусэ хуейкъым (ауэ езыр игъэшынэжу закъуэныгъэр къыщытехьэлъэ къызэрыхуихуэм шэч хэлъкъым), итIани, жылэм ухэмыту, зи чэзу къэса Iуэхум теухуа псалъэ жумыIэу упсэуфыну? Упсэумэ, «интеллигенцэр лъэпкъым и напэщ», щIыжаIэн хуейр сыт?
1998 гъэм бадзэуэгъуэм и 11-м «Адыгэ псалъэ» газетым къытохуэ Бейтыгъуэным КъБР-м и Президентым, Парламентымрэ Правительствэмрэ зэрызахуигъазэ жэрдэм. Абы къыхелъхьэ Къэбэрдейм и пщы уэлийуэ щыта Жанхъуэт Кушыку и фэеплъ гъэувын хуейуэ: япэрауэ, къэбэрдей лIакъуэм и жылакIэр зэрихъумам, и къуэ закъуэм илъ ищIэжу жиIэу тримыгъэкIуадэу; етIуанэрауэ, 1809 гъэм Налшык политико-административнэ центрыр къызэрызэригъэпэщам (абы и пIэм Налшык быдапIэр щаухуауэ щытащ) папщIэ.
Жэрдэмым и етIуанэ Iыхьэр ХьэтIохъущокъуэ ХэтIэхъущыкъуэ и цIэр Налшык паркым фIэщыжы-ным, Зеикъуэ къуажэм щыIэ пщы- кхъэм дэт и сыныр абы (паркым) щыгъэувыным теухуат.
Иджы дощIэ ХьэтIохъущокъуэм и цIэр а паркым зэрыфIащыжар (ХХ лIэщIыгъуэм и 20 гъэхэм пщIондэ ХьэтIохъущыкъуей хадэкIэ еджэу щытат абы) зи фIыщIэр хэтми. МыгурыIуэгъуэр Жанхъуэт Кушыку и фэеплъ щыIэн Iуэхум илъэс 20-м нэсауэ щIыхэмыплъэфырщ.
Бейтыгъуэным хузэфIэкIар апхуэдизкIэ зэтопщIыпщIыкIри, зы тхыгъэкIэ къыпхузэщIэкъуэн щхьэ-кIэ езым хуэдэу кIэщIрэ купщIафIэу зэдэбгъэлэжьэфын хуейщ уи щхьэмрэ уи къалэмымрэ.
— Щытхъупсыр псынщIэу мэгъуж, — жиIащ Сэфарбий. Упсэууэ илъэс 75-рэ ущрикъуакIэ, тхылъ 20-м щIигъу щыптхакIэ, иджыри щыптхкIэ, дыпщытхъун хуейуэ къыщIэкIынущ. Си фIэщу зы закъуэщ мыбы хэслъхьэжыр. ЦIыхум зезгъэузэщIарэт, зезгъэужьарэт, щIэныгъэхуэлIэу къэзгъэнарэт жызыIэ, абы теухуауэ хузэфIэкI зыщIэ дэтхэнэми лъэпкъым и фIыщIэ къудейкъым, атIэ цIыхуцIэ зиIэм я фIыщIэ къелэжь, залым дызыщIыну яужь итхэм псалъэкIэ зэрапэщIэтым папщIэ (цIы-хум уи гугъэ яхыумыхыжауэ щытын хуейкъэ!).
Сэфарбий и тхылъхэм фыхэджыхьыну (адыгэбзэкIи урысыбзэкIи) Iэмал фыдот. Гупсэхугъуэ гуэр къыхэфхмэ, езыми, фэри, дэри ди насыпщ.
Ширдий Маринэ.
Къэбэрдейхэмрэ Ермоловымрэ
Сэфарбий псалъэмакъ щIыхагъэта «Кабарда и Ермолов» тхылъым теухуауэ езым жиIэм иджыри зэ къытедгъэзэжыну мурад щIэтщIам зы щхьэусыгъуэщ иIэр. Мы тхылъымрэ иужькIэ къыдэкIа «Кавказская война и адыги: история и политика» (2016 гъэ) зыфIищамрэ уеджэмэ, лъэпкъым и щхьэ кърикIуар, ди акъылыр зэувэлIэну зыхуэмейр, ди псэм къытехьэлъэ пэжыр нэхъ зэхьэлIэгъуафIэ мэхъу. Хэкум къытеуэу Iисраф щащIкIэ, абыкIэ къуаншэр Iэщэ иIыгъыу къэкIуаращ, ауэ сыт тхуримыкъуар абы щыгъуэм, сыт нобэ ди цIыхущхьэрэ ди бзэрэ хъума хъуным теухуауэ тхуэмыщIэр, ди къарум къимыхьыр, акъылыр зыхунэмысыр. Сыт а псор (блэкIар, нобэр, пщэдейр) зэдгъэзэхуэн папщIэ дызыхуейр? ЩIэныгъэ! А псалъэм и мыхьэнэр къызэрызгурыIуэр гъэхэм упхызышын тщIэн хуейуэ аращ. Сэфарбий зытригъащIэр а щIэныгъэращ.
— Сэфарбий, уи IэдакъэщIэкIхэм дрипсэлъэныр «Кабарда и Ермолов» тхылъымкIэ къыщIэбдзэну сыхуейт, абы теухуа зэдауэ зэрыщыIам тесщIыхьу.
— 1993 гъэм куэдыр къыщIыстеухьын тхылъ къыдэзгъэкIащ, «Кабарда и Ермолов» фIэсщри. Уеблэмэ лъэныкъуитIкIэ къыстеухьащ. Псом япэу адыгэр. Плъагъуркъэ, дытхыдэтхыу, дыусакIуэу псоми зыкъытщыхъужу къыщIэкIынущ. Ермоловым сыщытхъуауэ къазэрыщыхъуаращ тхылъым палъхьар. Зи гугъу сщIыр фIы дыдэу къызыгурымыIуа е пцIыр зи фIэщ хъужу пэжым пцIыфэ езыплъа гуэрхэр си тхылъым хэджыхьагъэнут. Апхуэдэхэм ирахьэжьа псалъэу къыщIэкIынущ иужькIэ си деж къэсыжар. Зыгуэрым сыхуэзэмэ: «Уэлэхьи, Сэфарбий, апхуэдэу птхын хуэмея», — жиIэрт.
— Уэ езыр уеджа?
— Уэлэхьи, семыджа, ауэ жаIэу зэхэсхащ, — апхуэдэу екIуэкIащ.
Сэ адыгэ лъэпкъым сыщыщщ. Сэ схуэдэу ар зыми фIыуэ илъагъуркъым, жысIэнкъым, ауэ сэ схуэдэу зылъагъуфын дунейм темыту къысщохъу. Лъэпкъыр фIыуэ плъагъун щхьэкIэ, ар фIыуэ пцIыхун хуейщ.
Япэми жысIащ: цIыхубзыр фIыуэ умыцIыхуми, пхуэлъагъунущ. Лъэпкъыр фIыуэ плъагъун щхьэкIэ, пцIыхун хуейщ, сыту жыпIэмэ, псэм къинэмыщIауэ, щхьэри а Iуэхум ехьэлIапхъэщи. Лъэпкъым и тхыдэр бджын хуейщ. Уэлэхьи, лIыгъэкIэ, нэмыскIэ, къафэкIэ адыгэм ефIэкIын дунейм тету сымыщIэ, ауэ хэкулI, хэкулъ, хэкупсэ щIыжаIэж IуэхугъуэхэмкIэ, зэрыIыгъыным, зыгъэбыдэным, зыгъэбэгъуэным теухуахэмкIэ дызыкIэлъыплъыжын хуейуэ щытщ. Апхуэдэ хэкулIу щытагъэнущ Кушыкупщыр. Абырэ Ермоловымрэ хуабжьу зэпэщIэтащ. Ермоловыр цIыху залымт, гужьеигъуэт. Абы хуэдэлI уи Хэкум къыщихьэм деж упэщIэувэжыфын хуейщ.
— АкъылкIэ.
— Акъыл мыхъумэ, узэрыпэщIэувэфын Iэщэ щыIэкъым. Мис апхуэдэ Iэщэ иIыгъащ Кушыкупщ. Илъэс 30-кIэ хуэлэжьащ ар лъэпкъым. Iэ пцIанэкIэ Ермоловым «зауэ губгъуэм» щыпэщIэтащ, урыс мыжурэпэмрэ емынэ-таломрэ къела адыгэ тIэкIур къыIэщIихын папщIэ. Абы и быныр хилъхьащ, дунейкIи ахърэткIи зыщыгугъ и къуищыр. Езым и гъащIэри абы хэкIуэдащ икIэм-икIэжым. Иджы апхуэдэлIым и кхъэр здэщыIэр ямыщIэу мэпсэу лъэпкъыр, зы фэеплъ хуамыгъэува-уэ, мы къалэшхуэ дызыдэсым абы и цIэр зыщIыпIи къыщыхэщкъым. Дигъэдахэрэ абы лъэпкъыр? Ар Псыгуэнсу щыщIалъхьауэ, кхъэлэгъунэ екIуи и кхъащхьэм трагъэувауэ щытащ. Ауэ 1920 гъэхэм Псыгуэнсу дэса унафэщI гуэрым и жэрдэмкIэ якъу-тащ ар, джыназым ейщ жаIэри. Кхъэм щхьэ уепщэфыIэн хуей?
Абы щыгъуэм тетыгъуэр зыубыда партми, большевик жыхуаIэми я лъабжьи я муради фIыуэ щымыгъуазэ, ауэ ягъэпхъэра гуэрхэм IэнатIэ яубыдати, гу зылърагъэтэн папщIэ е нэгъуэщI щхьэусыгъуэ, сытми зыкъом зэIащIащ. Налшык къалэм и кум ита Лениным и фэеплъым цIыхухэр щIепщэфыIэжари аращ. Псыпэр зэрыкIуэм псыкIэр ирокIуэ, жыхуаIэжращ. Ар къэгъэувыIэн хуейщ. Зэрызехьэ ди деж къыщыхъуауэ цIыхухэр Правительствэм и Унэм и гупэ щитам, Лениным и фэеплъыр трахри зэбгрыкIыжащ, абы нэхърэ нэхъ лажьэ зимыIа зэпэщIэува лъэныкъуитIми яхэмытами.
Тхыдэтхым гъуазэу иIэн хуейр пэжыращ, ягу ирихьын, иримыхьыным тримыщIыхьу.
— «Кабарда и Ермолов» тхылъыр щыптхым сыт нэхъ укъэзыгъэуIэбжьауэ узыхуэзар?
— Мы тхылъми нэгъуэщI Iуэхугъуэхэми епхауэ куэд щIэзджыкIыжын хуей хъуащи, жысIэфынущ ар зэрыжыхьэнмэ лэжьыгъэр. Уи узыншагъэр ехь, узэрыпсэун мылъку къыпэкIуэркъым, апщIондэхукIэ псэун Iуэху зезыхуэ цIыхухэм уакъыкIэроху, делафэ къуаплъ, «тIэкIу хухэтщ» къыпхужаIэу щIадзэ. Ауэ абы укъызэтригъэувыIэ хъунукъым. Апхуэдэхэм, псалъэм папщIэ, сэ сакъызэрыгурымыIуэм хуэдабзэу, сэри езыхэр къызгурыIуэркъым: мы дунейм дауэ узэрытетынур ныбэм иплъхьэн, щыптIэгъэн, узыщIэсын нэхъ гупсысапIэ уимыIэу?
Уи упщIэмкIэ згъэзэжынщи, си щхьэфэцыр зыгъэхъея дэфтэрхэм щыщщ Ермоловым гъатхэпэ мазэу бгылъэ къуажэхэм къыдихуу унагъуэ 900 тафэм къихуауэ зэрыщытар. Абыхэм сабий, лIыжь-фызыжь, сымаджэ яхэтт, дауи. УэтIпсытIу, щIыIэу цIыхухэр къепхужьэныр залымыгъэщ, бзаджэнаджагъэщ.
А зэманым Урысейм и закъуэкъым зэуар, нэгъуэщI лъэпкъхэм я щIыгу залымыгъэкIэ, зауэ-банэкIэ къыщытрах зэманти, Инджылызри, Франджыри, Португалри, Испанри — нэхъ иужьыIуэкIэ Америкэри Японри — зэуащ. Ауэ мыбыхэм къазэуа лъэпкъ- хэр нэгъуэщI щIыпIэ кIуакъым, я щIыналъэр ябгынэу. Щхьэ къыстекIуагъэххэ, жыпIэу ди адэжь хэкур убгынэныр си щхьэкIэ сфIэтэмэмкъым, Iэщэр сIэщIаудащи, пщылIхэри сIэщIахынкIэ хъунщ, жаIэри я щхьэ Iуэ-хум тещIыхьауэ икIыжащ куэдыр. Ар Урысейм зэрыфIэфIынум шэч хэлътэкъым. Екклесиаст зэрыжиIащи, аслъэн лIам нэхърэ хьэ псэур нэхъыфIщ». Уаслъэну улIэ нэхърэ, ухьэу уафIэупсэм нэхъыфIкъэ, иужькIэ нэхъ лъэщ ухъужын щхьэкIэ. Мис абыхэм сегупсысыу стхащ «Кабарда и Ермолов» тхылъыр.
ШИРДИЙ Маринэ.
«Адыгэ псалъэ», 1998 гъэ
Бийм уи щIыб хуэбгъазэкIэ, нэхъ лъагъугъуафIэ хъуркъым
IутIыж Борис: — Уэри сэри ди ныбжьэгъуфI усакIуэ гуэрым мыпхуэдэу къыжраIат: «Уи иужьрей тхылъхэм седжащ, ауэ… Ауэ, пцIы щхьэ пхуэзупсын, уи усэхэм сигу иримыхьа гуэрхэр яхэтщ». Ди ныбжьэгъум мыпхуэдэу жэуап иритыжащ абы: «Уэлэхьи, а фэ фигу ирихьхэм хуэдэ усэ сэ зэрызмытхыжрэ зыкъом щIам». Абы ещхь жэуап къыдэптынуми ухуитщ, ауэ гушыIэм хуэбгъакIуэу щхьэдумыгъэIухыну сыпщогугъ… ТхьэхужыIэу жысIэнщи, сэ уи тхыдэ къэхутэныгъэхэр икъукIэ гунэс сщохъу, Сэфарбий, ауэ… Ауэ схуемыгъэхыу икIи схуэмыгъэткIуу зы къыркуэ закъуэ яхызолъагъуэ абыхэм. Ар — Ермоловым нэгъуэ-щIынэкIэ дебгъэплъыну ухэту къызэрысщыхъурщ. Сыщыуэу, си щIэныгъэншагъэкIэ къызгурымыIуауэ арамэ», — къысхуэгъэгъу, ауэ тIум щыгъуэми мыр къэсщIэну сыхуейт: ярэби, лъэпкъкъутэри хэкукъутэри а зэман бзаджэм къытхуэзыгъэ- кIуа насыпыншагъэхэм ящыщу куэд дыдэр зи Iэужь цIыхум дэ нэгъуэщIынэкIэ деплъыжыфыну, дыщIеплъын щхьэусыгъуэ щыIэу пIэрэ?
— 1993 гъэм дунейм къытехьащ илъэс зыбжанэкIэ сызэлэжьа «Кабарда и Ермолов» тхылъыр. Тхыгъэр зигу ирихьаи иримыхьаи щыIэщ. Зигу иримыхьар, дауи, куэд дыдэкIэ нэхъыбэщ. Иужьрейхэм, ари тхыдэтх насыпу къэплъытэ хъунущ, уэ, Борис, уащыщкъым, пэжым уолъыхъуэри, гуитIщхьитIы- ным мыр и гъунэгъуу пIэрэ жозыгъэIэ щытыкIэм нэхъ уиту къысщохъури (е къызыщызгъэхъуу ара?)
Ермоловым нэгъуэщIынэкIэ адыгэр езгъэплъыну сыхэту къыпщыхъуу жыбоIэ. ЗанщIэу жэуапыр наIуэ сощI: сыхэткъым. Зяужь ситыр нэгъуэщIщ: си псэ уахъты зиIэм ефIэкIыу пIэрэ жысIэу слъагъу си лъэпкъыр, Чаадаевым и жыIауэ, си нэр мыуфIыцIауэ, сызэщымыгуауэ, си жьэр зэтемыпIауэ и тхыдэм хэсшэжын мурад сиIэу аращ.
УпщIэм ехьэлIа ди тхыдэм теухуауэ псалъитI-щы. Хэкукъутэ, жыбоIэ. Хэку псалъэр дыкъуакъуэщ. Зи гугъу пщIыр щIыпIэу мыхъуу, къэралмэ, адыгэм апхуэдэ хэку диIакъым. Хэку диIауэ щытамэ, лъэпкъкъути дыхъу-ну къыщIэкIынтэкъым. Аращи, димыIа хэкур зыми икъутакъым. Лъэпкъкъутэм и гугъу пщIымэ, я нэхъыщхьэу ар къызэрыкIар зылI и бын адыгэпщхэм я зэрыгъу-зэрышхынырщ. А уз бзаджэр адыгэхэм я закъуэ къыдалъхуауэ си гугъэкъым: зэныкъуэкъуныращ езыр цIыху гъащIэ хъужыр. Нэхъ IупщIу адыгэпщхэм я зэмызэгъыныр къызыхэщыр ХVI лIэщIыгъуэращ.
Иджыблагъэ къыдэдгъэкIащ «Архивы Кабардино-Балкарии» тхылъыр. Абы хэзгъэхьащ документ гъэщIэгъуэн: адыгэпщхэм я лIакъуэхэм щыщ Iыхьэ. Инал и фыз ещанэм хуилъхуа Инармэсрэ Къанкълышрэ я бынхэу Идаррэ Тохъутэмыщрэ ятеухуауэ иджыри къэс сэтей къэмыхъуа фактхэр итщ тхылъым. Зи гугъу тщIа адыгэпщитIым щхьэкIэ документым жеIэ а тIури акъылкIэ зэрыхуэмыхумрэ нэгъуэщI щхьэусыгъуэмрэ къыхэкIыу пщыгъэр трахыу уэркъым хабжауэ (мы Iуэхум иужькIэ зыубгъуауэ дытепсэлъыхьыну ди гугъэщ). ПщитIыр уэркъым хэзыбжар хэтми гурыIуэгъуэкъым, ауэ, зэрыхуэбгъэфащэ хъунумкIэ, Инал япэу иIа фызитIым я бынхэращ. Дауи, арауэ жыпIэ хъуну ди гугъэщ Къазий Идар Темрыкъуэ щIебияри, абы и къуитIыр щIригъэукIари. Темрыкъуэ пащтыхь Иван благъэ ищIыныр къызыхэкIари арагъэнущ, абы и мызакъуэми. Пасэрей адыгэпщхэм я лъэужьым ирикIуащ я щIэблэхэри, зым адрейр хигъэщIэн щхьэкIэ Урысеймрэ Тыркумрэ лъэIукIэ зыхуагъазэурэ. Ауэ яхэтащ абыхэм политикэ и лъэныкъуэкIэ жыжьаплъэхэри.
Къэтщтэнщ ХьэтIохъущокъуэ Исмел. Абы и лъэпкъэгъухэр къыхуриджэу щытащ Урысейр зи инагъым щымыхьэну, ныбжьэгъугъэкIэ бгъэдэтыну, арщхьэкIэ псалъэ губзыгъэр тхьэкIумэм ихьэгъуейщ. Зэхахакъым ХьэтIохъущокъуэри.
ХIХ лIэщIыгъуэм псэуа адыгэпщ-хэм ящыщу псом япэу зи цIэ иIуапхъэр Жанхъуэт и къуэ Кушыкущ — иужьрейуэ Къэбэрдейм я пщы уэлийуэ щытар (щылIар 1830 гъэрщ). ЖыIэн хуейщ, а политик Iущым и фIыгъэу Къэбэрдейр Ермоловым и зэман ткIийм лъэпкъыу къызэрызэтенар. (Ар дэ «Кабарда и Ермолов» тхылъым япэу IупщI щытщIащи, мыбдежым дытепсэлъыхьынкъым). Апхуэдэу щыт пэтми, щыIэщ а лIы абрагъуэм гу лъызымытэхэр, уеблэмэ — хущIэбжэхэр, и къуэм и гъащIэм нэхърэ, и щхьэр нэхъапэ иригъэщауэ жаIэу. Нэгумэм — ди адыгэ Несторым, ди бзэ щIэныгъэм и тхьэмадэм, Кириллрэ Мефодиерэ тхуэхъуам — хуэпсалъэ усэтххэри щыIэщ. Ахэр псори къызыхэкIар зыщ — псэм дэлэжьэнырщ. Лъэпкъым, цIыхугъэм и сэбэп зыхэлъ къаулъэпхъэщ я гугъэж щхьэкIэ, апхуэдэхэр тIумкIи зэран мэхъу, пэжым пэIэщIэхэщи.
Ермоловым теухуауэ. Зауэ губгъуэр IэплIэ-ба зэхуэщIыпIэкъым. Адыгэ зауэлIым текIуэныгъэ къихьамэ, уэрэд хуаусу, хъуэхъу хуаIэту игъащIэм къогъуэгурыкIуэ, ауэ къыхагъащIэмэ, къытекIуар хьэм ирагъэхь. Наполеон жиIэгъащ: «Сэ зауэ губгъуэм ит сызауэлIщ, сэ схуэдэр цIыху мелуанхэм я гъащIэм тоубжьытхэ». Ермоловри залымыгъэкIэ абы къыкIэрыхуркъым. Урыс, франджы хьэдэхэм ебакъуэурэ Париж нэсам, иужькIэ пащтыхьым и дзэпщу Кавказым къигъэкIуам, бгырысхэм, къэбэрдей адыгэхэм щысхьрабгъу яхуиIэнут абы пхигъэкIын хуейуэ и пщэм къыдалъхьа имперскэ политикэм пэщIэувэхэм?! Ар Кушыку фIыуэ ищIэрт, арат абы Iэмал зэриIэкIэ Ермоловым зыпимышэмэ нэхъ къыщIищтэр. ТекIуэныгъэр къэзыхьам, бийуэ щытми, пщIэ хуэщIыпхъэщ, итIанэ уэри Iэмал къыпхуонэ зыбужьыжу упэщIэувэну. Абы и лъэныкъуэкIэ гъуазэщ Лермонтовыр — Наполеон хы Хуэмым иригъэпщэфащ.
ИтIани, Ермоловым и дзыхь Кушыкупщым зэи къригъэзакъым, егъэлеяуэ и лъэпкъэгъухэм задигъэшу зэрыщытым къыхэкIыу. «Уэ уи жэрдэмкIэ дэ ди зы ныкъуэкъуэгъу къытIэрыхьакъым», — жиIэурэ куэдрэ хуэшхыдэрт Ермоловыр Кушыкупщым. Дауэ имыщIами, пщы уэлийм хузэфIэкIащ и лъэпкъыр ихъумэжыну, щIэпхъаджагъэ и ныкъуэкъуэгъухэм къыкIэлъызэрахьэр Iэмал зэриIэкIэрэ, къаугъэ къимыкIыу, зэтес ищIыжыну. Тхыдэм пэIэщIэхэм я гугъэщ Ермоловым Къэбэрдейр къизэуауэ. Къэбэрдейр къэзызэуар Екатеринэ ЕтIуанэращ. Ар къыщыхъур 1774 гъэрщ, Урыс-тырку зауэр иухыу Кючук-Кайнарджи и деж лъэныкъуитIми зэращIылIа мамырыгъэ зэгурыIуэныгъэм ипкъ иткIэ Къэбэрдейр Урысейм щыщ Iыхьэу Тыркур арэзы техъуа нэужьщ. Ермоловыр Кавказым къыщыкIуар 1816 гъэращ, илъэс 40-м щIигъу дэкIыжа нэужьщ. Ермоловым къалэну иIар нэгъуэщIщ: Урысейм щыщ хъуа Къэбэрдейм пащтыхьым и хабзэхэр щыгъэбыдэнырщ, абы еныкъуэкъухэм, Къэбэрдейр Урысейм къыгуагъэкIыну иужь ит адыгэпщхэмрэ уэркъхэмрэ лъапсэрыхыр къахуигъэкIуэнырщ. Абы и лъэныкъуэкIэ Кушыкупщым, Къэбэрдейм и пщы уэлийм, къимыгъэсэбэпауэ жыпIэ хъунукъым езы Ермоловри. Залымыгъэ зэрихьа Ермоловым жыпIэмэ, — зэрихьащ ауэ къызэрымыкIуэу, абы и кIэм нэсу игъэзэщIащ бийм и къалэныр. ИтIа-ни ар зы лъэныкъуэщ. Уи нэр къыщхьэримыпхъуауэ уеплъыфмэ, Ермоловым хыболъагъуэ абы куэдрэ Къэбэрдейм щылэжьа хабзэхэри зэригъэувар, псом япэу, пщы ерухэм щай фIыцIэжьу къащымыхъуу унэIутыр яукI хъууэ зэрыщытам кIэ иритащ. ПIалъэкIэ щыIэ судыр къызэIуихащ. Гу лъытапхъэщ а судым и тхьэмадэу Кушыкупщыр, езым игу нэмыс щхьэкIэ къимыгъанэу, зэригъэувар. Адыгэпщхэмрэ уэркъхэмрэ Къэбэрдейм иримыгъэкIын щхьэкIэ, Ермоловым абыхэм, хьэжырэту ежьэжхэм, я пщылIхэр, мылъкухэр (барантэ, брамтэкIэ зэджэжыр) къатрихыу щытащ, икIи абы къыхэ-кIыу куэдым я лъахэм къагъэзэжащ. Ирикъунщ ар ебгъэпщэну Евдоки-мов графым абы и лъэныкъуэкIэ зэрихьэу щыта хьэкIэкхъуэкIагъэм — сыт хуэдэ хьилагъэри абы идэрт, адыгэхэр я щIыпIэм икI закъуэмэ. НэгъуэщI зы щапхъи къэтхьынщ. Генерал Булгаковым 1810 гъэм иригъэкIуэкIа лъыгъажэ зауэр (жылагъуэ 200-м нэс игъэсат). ЕрууагъкIэ хэти хигуэнт абы. Глазенап, Цициановыр-щэ? Абыхэм я лъыгъажэ зекIуэхэр къызэрыгуэкIхэм ящIэркъыми, псоми зэрахьа залымыгъэр Ермоловым и деж щалъагъу.
Иджыри зы. Ермоловыр Николай Езанэм, Анзор Хьэту зи хъумакIуэм, нэхъ пащтыхь гущIэгъуншэу абыхэм ящыщ зым, и лъэныкъуэу зэи щытакъым, декабрист цIэрыIуэхэми япэгъунэгъуащ, урыс усакIуэшхуэхэу Пушкин, Лермонтов сымэ, нэгъуэщIхэри лъэпкъыр зэрыгушхуэхэу къилъытэу щытащ. ЖытIэнщи, езы Пушкиныр япэ Кавказым къызэрихьар Ермоловым и мыжурэм и фIыщIэщ. «Кавказым и гъэр» поэмэм абы и цIэр Iэтауэ, ебгъэрыкIуэныгъэм Ермоловыр къыхуриджэу, щIитхри аращ. АтIэ Пушкиныр фIыуэ тлъагъун къанэрэ, Ермоловым е адрей урыс дзэпщхэм хъуэхъу яхужиIэу, игъэлъагэу зэрыщытам щхьэкIэ? ЛъэныкъуитIкIэ деплъыркъэ, Борис? Апхуэдэу лъэныкъуитIкIэ еплъын хуейщ Ермоловми, дэтхэнэ зы цIыхуми, псори Iейрэ фIыуэ зэхэухуэнащи. Сэри аращ сщIар. Бийм уи щIыб хуэбгъазэкIэ, нэхъ лъагъугъуафIэ хъуркъым, нэ жанкIэ зэпыпплъыхьмэ, уэри нэхъ IупщIу зыболъагъуж.
IутIыж Борис.
«Iуащхьэмахуэ» журнал, 2002 гъэ
ЛъэпкъылI
Бейтыгъуэн Сэфарбий адыгэхэм фIыуэ яцIыхуу пIэрэ? Си фIэщ хъуркъым. Зыми я жагъуэ ирырамыщI, ауэ нобэ, тхылъ еджэр мащIэ зэрыхъуам къыхэкIыу, абы гупсысэш-хуэ зыщIэлъ и тхыдэ лэжьыгъэхэм, и жыIэгъуэхэм куэд щыгъуазэкъым. Аращ Сэфарбий и гъащIэми и гуащIэми цIыхухэм фIыуэ щIыхамыщIыкIым и щхьэусыгъуэр.
Иужь зэманым абы къыдигъэкIа псалъалъэм и мыхьэнэр къэлъытэгъуейщ. КъищынэмыщIауэ, Сосналы СулътIан теухуа тхылъ бэлыхь и Iэдакъэ къыщIэкIащ. «Эльбрус» тхылъ тедзапIэм нэгъабэ къыщыдэкIа «Время — творец сущего» и тхылъым акъыл къыхыумыхынкIэ Iэмал иIэкъым.
Нэхъыбэу урысыбзэкIэ тхэ щхьэкIэ, Бейтыгъуэныр адыгэбзэми фIыуэ хуэшэрыуэщ. Псом хуэмыдэу тхыдэр зи лъабжьэ и лэжьыгъэхэр уасэншэщ. Ди лъэпкъым и щхьэм кърикIуа гузэвэгъуэр зэгъэдзэкIауэ зытхыжа Епифанцевым и лэжьыгъэхэр и пэм къыщыщIэдзауэ и кIэм нэсыху зэпкърихри, пэжыр зи лъабжьэ и жэуапыр тхылъу къыдигъэкIыжыну хузэфIэкIащ. Лъэпкъым и уIэгъэмрэ и узымрэ фIыуэ щыгъуазэ тхыдэтхыр къызыхэкIар апхуэдэу хэутэн щащIкIэ, абы и къыщхьэщыжакIуэу къоув.
Сэфарбий къыщысцIыхуа лъэхъэнэм партым и лэжьакIуэт. ГушыIэ дахэр сыт щыгъуи фIэфIщ икIи езыми хэлъщ. Аращ ущыдэгушыIэкIэ къипхъуатэу занщIэу къыщIыппэджэжри. Апхуэдэу гушыIэр зыфIэфI щIэныгъэлIыр куэдрэ зэрыпсэу-нум шэч къытесхьэркъым. Ар укIэлъыджэм бгъуэт ныбжьэгъу пэжщ. Узыншагъэ быдэ иIэу, и гушыIэ дахэр фIэмыкIуэду, лъэпкъым къыхуэщхьэпэну и лэжьыгъэ купщIафIэхэмкIэ дигъэгуфIэу иджыри куэдрэ Тхьэм тхуигъэпсэу!
ХьэIупэ ДжэбрэIил,
композитор.
Тхылъыр фIыуэ зылъагъу
Илъэс 35-кIэ узэIэбэкIыжмэ, Тхылъыр фIыуэ зылъагъухэм я зэгухьэныгъэм япэу къыщысцIыхуа- хэм ящыщщ Бейтыгъуэн Сэфарбий. А зэманым ар КПСС-м и Дзэлыкъуэ райкомым и парт кабинетым и унафэщIт икIи Тхылъыр фIыуэ зылъагъухэм я щIыналъэ зэгухьэныгъэм и пашэт. Ди IуэхущIапIэм ар къэзышэр лэжьыгъэм ехьэлIа Iуэхугъуэхэм я закъуэтэкъым, атIэ ди унафэщI, усакIуэ Тхьэгъэзит Зуберрэ абырэ я зэхуаку дэлъ зэныбжьэгъугъэрт. Ахэр куэд- рэ зэхъурджауэрт литературэм, зэманым пэджэж, зыгъэгузавэ Iуэху зэIумыбзхэм теухуауэ.
БлэкIа илъэсхэм гъащIэм зэхъуэкIыныгъэ куэдхэр къыщыхъуащ: къэралым, Iуэху еплъыкIэхэм, лъапIэныгъэу къалъытэхэм теухуауэ… ЗэфIэкI зиIэ языныкъуэ цIыхухэр а псом дэужьыхащ, я хъуэпсапIэхэр зрагъэхъулIэфакъым. Ауэ Бейтыгъуэныр абыхэм ящыщкъым.
ТхакIуэ, тхыдэдж, философ Бейтыгъуэн Сэфарбий республикэм щыцIэрыIуэщ. Абы и тхылъ пщIы бжыгъэхэр, афоризмхэр дунейм къытехьащ икIи щIэупщIэ яIэу цIыху-хэм зэIэпах. Псом хуэмы-дэу нэхъ узыгъэгуфIэращи, щIалэгъуалэм яфIэгъэщIэгъуэнщ Бейтыгъуэным и лэжьыгъэхэр. ЩIэблэр абы и тхыгъэхэм еджэ къудей мыхъуу, ахэр зэпкърах, нэхъ щIэщыгъуэ ящыхъухэр къыхатхыкI.
Иджыблагъэ студентхэм я литературэ зэпеуэ къызэдгъэпэщам Бейтыгъуэн Сэфарбий къедгъэблэгъати, щIалэгъуалэм, диным, политикэм, модэм, унагъуэр зыхуэдэн хуейм теухуа упщIэхэмкIэ хьэщIэр щIагъэнат. Абы и жэуапхэм нэгъуэщI упщIэхэр кърикIуэурэ зэхыхьэм хэтхэм щIэ куэд къащIащ, нэхъыжьымрэ ныбжьыщIэхэмрэ пщIэрэ дзыхьрэ зыхуащIу зэпсэлъащ.
Къэрал къулыкъум щыпэрытаи, иджыи, зэманыр къызэремэщIэкIми емылъытауэ, Тхылъхэр фIыуэ зылъагъухэм я зэгухьэныгъэм и лэжьыгъэм жы-джэ-ру хэтщ Бейтыгъуэныр. 1974 гъэм ди IуэхущIапIэр къызэрызэIуахрэ абы зэпымыууэ къекIуалIэу республикэм исыр Сэфарбий и закъуэщ. Совет зэман лъандэрэ Урысей Ипщэм зэхуамыщIыжу къинар ди зэгухьэныгъэм зэризакъуэр къэплъытэмэ, абы хуэдэ цIыху къэгъуэтыгъуейуэ къэплъытэ хъунущ.
«Тхылъыр фIыуэ зылъагъухэм я зэгухьэныгъэм и тхьэмадэщ» Бейтыгъуэным дызэреджэр. ЗэрыхущIэмыхьэм хуэдэу, къызэдгъэпэщ литературэ зэпеуэхэм я къэпщытакIуэ гупым и унафэщI зэпытщ Сэфарбий. ШыIэныгъэ инрэ жэуаплыныгъэрэ хэлъу гъэ къэс абы лэжьыгъэхэр къепщытэ, ахэр зи Iэдакъэ къыщIэкIахэм рецензэхэр яхуетх, зэфIэкI зиIэ щIэблэм чэнджэщхэр ярет. КъищынэмыщIауэ, зэхьэзэхуэхэм къыхэжаныкIхэмрэ пашэ щыхъухэмрэ и тхылъхэмкIэ яхуоупсэ. Ар ита псалъэм щепцIыжа къэхъуауэ срихьэлIакъым. Гъэ къэс, мэлыжьыхьым и 23-м, Тхылъым и дунейпсо махуэр догъэлъапIэ. Хабзэ зэрыхъуауэ, республикэм и щIыналъэхэм щыщ хьэщIэхэр къыдогъэблагъэ. Апхуэдэ ди махуэшхуэхэм ящыщ зым Сэфарбий къуажэ пхыдза гуэрым дыуэщI кIуэну къылъыкъуэкIат, ауэ тIэкIу къыкIэрыхуми, зыкъригъэхьэлIэну дыкъигъэгугъат. Ди зэхыхьэм и программэ дгъэхьэзырар къыдэмыхъулIэу къэтлъытэри, Бейтыгъуэным и пIэкIэ нэгъуэщI къэтлъыхъуэу дыхуежьащ. ЖыхуиIа пIалъэм ирихьэлIэу абы къызэригъэзэжар зэрыдгъэщIэгъуэнур тщIэртэкъым.
Бейтыгъуэн Сэфарбий и хьэл-щэныр зыхуэдэр зы псалъэкIэ къэсIуэтэну зыкъысхуагъэзатэмэ, сымыгупсысэу, ар зэрыцIыху пэжыр псом япэ изгъэщынут. ГушыIэ дахэ зыхэлъ, ныбжьэгъухэм я гузэвэгъуэр дэзыгъэпсынщIэ, зи псалъэр пхызыгъэкIыф цIыху Iущщ, гуапэщ, хьэлэлщ ар.
ГъащIэ къэзыгъащIэу мыхъумыщIагъэ гуэр зыдамылъагъур закъуэтIа-къуэщ. Бейтыгъуэныр апхуэдэ цIыху зырызхэм ящыщщ.
ПщIэ зыхуэтщI Сэфарбий, уи мурадхэмрэ хъуэпсапIэхэмрэ улъэIэсыну, уи унагъуэр, уи Iыхьлыхэр, уи ныбжьэгъухэр, укъызэрытхэтым дригуфIэу, узыншагъэ быдэ уиIэу илъэс куэдкIэ утхуэпсэуну сынохъуэхъу!
ШИНКАРЁВЭ Наталье,
Тхылъыр фIыуэ зылъагъухэм я зэгухьэныгъэм и унафэщI.
Налшык къалэ
Сэфарбий и адэ-анэхэу Бейтыгъуэнхэ Нэхьмэнрэ Хужьрэ.
Ацкъан Руслан, Тхьэгъэзит Зубер, Сонэ Абдулчэрим, Бейтыгъуэн Сэфарбий, Созаев Ахъмэт сымэ.
ЖьакIэмыхъу Кiунэрэ Хьэмыку Жаннэрэ КъБР-м и Архив IуэхущIапIэм Сэфарбий иригъэблэгъащ.
Бейтыгъуэн Сэфарбий. 1962 гъэ
КъардэнгъущI Зырамыку и гъусэу. 1998 гъэ
«Время — творец сущего. Эссе, миниатюры,
афоризмы» тхылъым къитхахэр
Хетты и другие. Писатель и критик Д. С. Мережковский (1865 — 1941), по мнению политолога Ксении Мяло, высказал дерзкую мысль: «Мы также знаем или начинаем узнавать, что не только у Египта и Греции, но и у Шумера, Аккада, Элама (государство в юго-западной части Иранского нагорья. — С. Б.), Вавилона, Ханаана, Хеттеи — может быть, у всех древних культур — корень один — белый, радужно в разных средах преломляемый луч одного Солнца».
В этом престижном перечне обращает на себя внимание один народ — Хеттеи. Возможно, имеется в виду Хеттское царство — государство в Восточной Анатолии (Малая Азия), образовавшееся в XVIII в. до н.э. в свя-зи с переселением (нашествием) на восток Малой Азии так называемых «народов моря».
В контексте изложенного заметим, что Д. С. Мережковский не так уж и дерзок, как показалось К. Мяло. Видный абхазский хеттолог В. Г. Ардзинба пишет: «Среди оригинальных жанров хеттской литературы… исследователями обнаруживаются совпадения с идеями ветхозаветной и новозаветной литературы» (См.: Дж. Г. Маккуин. Хетты и их современники в Малой Азии. М., 1983. с. 175 — 176).
Упомянутый Д. С. Мережковским Ханаан — это название территории Палестины, Сирии и Финикии в древности. Следовательно, Ханаан — первоисточник ветхозаветной литературы, связь которой с хеттами, можно сказать, установлена исследователями — лингвистами и другими специалистами по ранней истории Ближнего Востока.
Хаттский (протохеттский) язык, понятный только тогда, когда снабжен хеттским переводом, обнаруживает, по сведениям учёных, вероятное родство (сходство) с абхазско-адыгскими языками. Тем самым, есть основание, продолжая и конкретизируя мысль Д. С. Мережковского, сказать, что древность абхазско-адыгского мира освещена лучом «одного солнца» наряду с названными им этносами античной цивилизации.
* * *
Ономастика — отражение истории. В ономастике адыгов бытуют женские имена Хьэуас, Хьэуэс (Хауас). В мифологии античных греков встречается фонетически близкое слово — хаос, который считается основой мироздания и жизни на земле. Существующие источники не позволяют сказать, в каком праязыке двух народов первоначально употреблялись эти слова или их смысловое значение.
И все же некоторые косвенные сведения дают основание для предположений. Известно, что греческое алфавитное письмо (около IX-VIII вв. — II в. до н. э.) восходит к финикийскому письму (не позднее середины 2 тыс. до н. э.). Финикия располагалась на западе полуострова Малая Азия, а на северо-восточной части — Анатолии — существовало Хеттское царство (XVIII — начало XII вв. до н. э.). Установлено, что язык хеттов был «первым в истории индоевропейским языком с письменной фиксацией» и что он восходит к хаттскому языку, не имевше-му своей письменности и называется протохеттским. А хаттский язык, по мнению лингвистов, находится в родстве с абхазо-адыгскими языками. Отсюда уже можно говорить о некоторой общности хатто-хеттского и абхазо-адыгского языкового мира и о том, что древние греки через финикийцев, которые, вероятно, поддерживали торговлю и иные связи с более высокоразвитыми хеттами, могли позаимствовать отдельные слова у последних, в том числе и видоизмененное хаос.
Другой момент. Столицей Хеттского царства был Хаттусас. В словах Хаттусас и Хьэуас (Хьэуэс) слышится фонетическое созвучие. Возможно, найдутся и другие лексические соответствия. Отметим также, что хьэуа (воздух) — один из четырех первоэлементов по Эмпедоклу — и имя Хьэуа (Ева), по сути, одно и то же и предположительно являются производными от того же термина — Хьэуас.
* * *
Геноцид от непризнания не перестает быть таковым. Выселение адыгов в Османскую империю прежде всего на совести царизма, если такой термин применим к политике, но в той трагедии народа не в меньшей степени повинен турецкий султан. Закрой он границу своей империи, адыги остались бы на родине. Оказавшись же на чужбине, простодушный и героический народ, потеряв по пути значительную часть, подвергся вторичному и более страшному виду геноцида.
Под строгим запретом оказалось все то, без чего нет народа: этническое имя, язык, культура, и даже самое полное наименование переселенцев — ономастика. А то, что было запрещено в Турции, сохранили за собой оставшиеся на родине адыги. Однако и этот факт — слабое утешение. Один из древнейших народов мира, оказавшись на стыке интересов двух непримиримых варварских цивилизаций, перестал функционировать как субъект международного права.
* * *
Библиотека и мерило ценности книг. Александр Македонский, согласно легенде, в 335 г. до н. э. почти до основания разрушил город Фивы, но оставил в целости дом поэта-лирика Пиндара. По сведениям Гракха Бабефа, второй праведный халиф Омар велел сжечь знаменитую Александрийскую библиотеку, заметив: «Если эти книги проповедуют лишь те истины, которые есть в Коране, они бесполезны, если они проповедуют противоположные истины, эти книги опасны». Логика одного из ближайших сподвижников пророка Мухаммеда безупречна: всякое иное значение нанесло бы вред знанию Корана. Отмечу также, что и Александр Македонский не пощадил бы дом Пиндара с его книгами, не будь он его соотечественником, а сам — не учеником Аристотеля и поклонником эллинистической литературы.
* * *
Мир накануне постчеловечества. Современный мир уже не вписывается в известные три стадии человеческой истории (дикость, варварство, цивилизация); четвертая, постцивилизационная эпоха, видимо, явится в два этапа: первый — уже наметившаяся глобализация, которая завершит собственно человеческую историю, затем наступит новая эра — постчеловеческая.
* * *
Девиз враждебной жизни. Существует красивое французское изречение: «Душу — Богу, жизнь — королю, честь — никому». Его русские вариации: «Веру — царю, жизнь — Отечеству, честь — никому», или: «Жизнь — родине, честь — никому». В редакции генерал-лейтенанта Антона Ивановича Деникина (1872 — 1947) к фразе добавилась четвертая составляющая: «Богу — душу, сердце — женщине, долг — Отечеству, честь — никому».
Комментарий. Глупо думать, что можно отдавать Богу то, что ему и так принадлежит; зачем посвящать жизнь королю (царю), который её в подданных и в грош не ценит? А честь и родина без жизни — ничто, и во всех названных здесь случаях ее надо беречь.
* * *
Кабарда — Польша в Азии. Историк С. М. Соловьев писал: «Что в Европе была Польша, то в Азии была Кабарда». Если бы Кабарда сумела сохранить верность идеалам предков, ее отношение к России могло быть таким, каким является для Польши — субъектом международного права и сдержанно дружественным.
* * *
Протоадыгский элемент в протогреческой культуре. О вероятном протоадыгском элементе в древнегреческой художественной культуре. В «Словаре античности» (Перевод с немецкого. М., 1994) в статье «Гесиод» сказано, что отец Гесиода (ок. 700 до н. э.) был выходцем из Малой Азии. Далее отмечено: «До сих пор являются спорными степень влияния вос (точных) (хеттских) мифов на творчество Г(есиода)».
Спорно, как видно, не влияние хеттских мифов на творчество Гесиода, а степень этого влияния. Остается добавить к словарному тексту лишь то, что хетты являются, согласно авторитетным исследованиям, древнейшими этносоставляющими адыгов.
* * *
Образование при царизме и теперь. Раньше массы были безграмотны, а теперь они — невежды: безграмотность компенсировалась, особенно в национальных меньшинствах, знанием основ традиций и их реальным воздействием на нравы, ныне же интернетневежество, лишенное и национальных корней, угрожает самому существованию человека.
* * *
Поэт И. А. Бродский писал: «Народ, который не знает своей истории, заслуживает быть завоёванным». Лучше сказать, что народ, не знающий своей истории, не стоит того, чтобы тратить людские и материальные ресурсы на его завоевание — он сам утратил свою независимость.
* * *
Я не всегда готов отдать жизнь за родину — пусть она ведет себя так, чтобы исключить столь высокую це-ну, которую она часто предаёт забвению .
* * *
Существует глупое поверье, согласно которому Бог раньше всех забирает своих любимцев: неужто долгая жизнь дается в наказание за грехи?
* * *
Для веры я трижды не сгодился: вначале — «горячность молодая», затем — холодная зрелость, а напоследок — ироническая старость.
* * *
Россияне право на частную собственность выстрадали как никакой другой народ своей более чем 70-летней историей общественной собственности, которая так и не стала собственно социалистической.
* * *
Любую страну можно (и нужно!») критиковать в условиях мира, ибо критика, как правило, нацелена на совершенствование своего предмета, но когда Ганнибал у ворот и страна воюет, споры не только вредны, но и преступны.
* * *
Санкции Америки и их подпевал на Западе — первое серьёзное призна-ние России и ее знак качества со времен распада СССР.
* * *
Философы и творческие натуры не ведают, что их осенит через минуту-другую. В этом неповторимость тех и других, однако их посещают различные ценности: философов — мысль, творческих личностей — чувства.
* * *
Чем грандиознее планы, тем они беспочвеннее. Таковы «мировое господство», «мировая революция» или «мировой коммунизм».
* * *
Многочисленные и малочисленные народы равны по количеству умных людей, принимающих решение, — разнятся лишь по числу глупцов.
* * *
К моим читателям: почти все, о чем я пишу, — отражение, фиксация ситуации, момента, и как таковое не может быть распространено на всю оставшуюся жизнь, и потому вероятная критика в мой адрес пройдет мимо цели.
* * *
На пути к вершине славы человека понесут шумной гурьбой, а обратную дорогу к забвению ему придется пройти молчком да пешочком.
Кавказ Ищхъэрэмрэ Ростов областымрэ я архив лэжьакIуэхэм Нартсанэ и щIыпIэ дахэхэм зыщагъэпсэху. 1997 гъэ
Зэшыпхъухэу Бейтыгъуэнхэ Сэфият, Iэсият, Масирэт сымэ. И благъэ-Iыхьлыхэр, ныбжьэгъухэр Сэфарбий Шэнтхъурей гуэлым ишащ.
Сэфарбий ипхъу Еленэ
Сэфарбий ипхъу Динэ
Тхьэгъэзит Зубер щIыгъуу. Москва,1979 гъэ
НэхъыфI къысфIощI
Псалъэ шэрыуэ мыхъумэ, къызэрыгуэкI лъэпкъ Iэджэ щIэуэ къэзымыгъэсэбэпыж
Бейтыгъуэным сыт
жепIэн?
ЗэрыжаIэу, уи тепIэн
Еплъи, уи лъэ
укъуэдий,
Армыхъуамэ, уэлэхьи,
Зы жыIэгъуэ
папцIэжьыфI
КъуиутIыпщмэ!.. Сэ
нэхъыфI
КъысфIощI абы
къиухэсхэм
ДыщIэдэIуу
дызэхэсмэ…
IутIыж Борис.
1995 гъэ
Уи зы жыIэгъуэр
и уасэщ усэ псо
Зи гупсысэкIэр сфIэтелъыджэу,
Сэ «КъэзанокъуэкIэ» сызэджэу,
Бейтыгъуэнхэ я философ —
Сэфарбий!
Уэ батэр бгъэшу умыусакIуэми,
Уи зы жыIэгъуэр и уасэу усэ псо,
Утетщи дунейм ущIэныгъэлI нэсу,
Уи мурад дахэхэм уалъигъэIэсу,
Уузыншэу куэдрэ Тхьэм
утхуигъэпсэу!
Апажэ Ахьмэд.
Щхьэлыкъуэ къуажэ
ЖыIэгъуэхэр
Ахърэтым яхьынутэкъым
Адыгагъэр псэкIэ зепхьэмэ, щIым нэмысу укърихьэкIынущ.
Акъылым гъуэгур къигъэнэхуу щыхуежьэр, лъэр щIэщIэу щIидзэмэщ.
Адыгэ хабзэр зи мыбзыпхъэ адыгэбзэр зеиншэ къабзэщ.
Адыгагъэр Iуэхутхьэбзэм хуэзыгъадэр адыгагъэм щыгъуазэкъым: Iуэхутхьэбзэр зэхуэщIэщ, адыгагъэр — хуэщIэщ.
Гъуэмбым имыхуэжыр зэщагуэри, хуэбыхъуу йозэгъэж.
ДыкъыздикIам хэтщIыкIыр дызыхуэкIуэм хэтлъагъуэм хуэдизщ — лъэныкъуитIымкIи кIыфIщ.
Делэм уфIэкIыурэ губзыгъэр къыпфIэкIыу уохъу.
Жэнэт къуатынутэмэ, ар ахърэтым яхьынутэкъым.
Жьэр иубыдмэ, Iэр IэщIокI, Iэр иубыдмэ, жьэр IэщIокI: цIыху цIыкIур гуащIэмащIэу къигъэщIащ.
Кавказ къурш псынэр къумым къыщыхутэмэ, занщIэу зыщIифынущ; апхуэдэщ Кавказым и цIыхухэри — хамэщIым щохъур нэгъуэщI.
Кхъуэр щыкIмэ, Iуащхьэм зэрыдэкIыр фIыщ, кIэ ептыну щхьэусыгъуэ богъуэт.
Лъэпкъым и кхъэм и щытыкIэр и дуней тетыкIэщ.
Лъагъуныгъэм и махуитI: утелIэу къыщIедзэри уIурылIыкIыу еух.
Фызрэ лIырэ: гурэ щхьэрэ.
ЛIым къикIухьми, къокIуэлIэж, фызыр ежьэмэ — къэсыжащ.
Муслъымэныгъэр тыншщ — зепхьэну, адыгагъэр гугъущ — пхэлъыну: гуэныхьыр къэзыхьыр ахърэткIэ мэпшынэ, адыгагъэм ебакъуэм дунеягъэкIэ егъэв.
Бейр насыпыфIэу, факъырэр насыпыншэу щыткъым: зи гур къигуфIыкIым и насыпщ.
